Document ID: 32009H1019

Reference:
29.12.2009
HU
Az Európai Unió Hivatalos Lapja
L 348/71
A TANÁCS AJÁNLÁSA
(2009. december 22.)
a szezonális influenza elleni oltásról
(EGT-vonatkozású szöveg)
(2009/1019/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 168. cikke (6) bekezdésére,
tekintettel az Európai Bizottság javaslatára,
mivel:
(1)
A szezonális influenza vírusos eredetű, ragályos fertőzés, amely Európában a téli hónapokban okoz járványt. Egyike a legfontosabb és leggyakrabban előforduló fertőző betegségeknek, amely valamennyi tagállamban jelentős morbiditási és mortalitási forrás.
(2)
Egyes esetekben a szövődmények túlmutatnak az orvosi segítség nélkül is gyógyuló légúti fertőzésen, és esetenként halálos kimenetelű, súlyos tüdőgyulladást vagy egyéb másodlagos szövődményeket okoznak. E szövődmények jóval gyakrabban fordulnak elő az idősebb korosztályok, illetve a krónikus betegségben szenvedők körében.
(3)
A szezonális influenza védőoltással enyhíthető, ám a vírus gyakran változtatja antigén-összetételét, ennélfogva az oltóanyag összetételét az Egészségügyi Világszervezet (WHO) szakértői csoportjai rendszeresen felülvizsgálják.
(4)
Az Egészségügyi Világszervezet 2003. évi közgyűlése elfogadta az 56.19. határozatot annak érdekében, hogy növeljék a szezonális influenza elleni oltásban részesülők arányát valamennyi magas kockázatnak kitett ember körében, célul tűzve ki az idősebb korosztályok esetében 2006-ra az 50 %-os, 2010-re a 75 %-os átoltottságot.
(5)
Az Európai Parlament 2005. október 26-án és 2006. június 14-én elfogadta „Az influenzajárvány elleni stratégiáról”, illetve „Az Európai Közösségben az influenza pandémiás készültségi és reagálási tervről” című állásfoglalásokat, amelyekben felkéri a tagállamokat, hogy a WHO ajánlásaival összhangban növeljék az influenza elleni oltások számát. Az állásfoglalások azt is szorgalmazták, hogy a tagállamok a WHO ajánlásaival összhangban az interpandémiás időszakban növeljék az átoltottságot.
(6)
Ennélfogva európai uniós szinten összehangolt fellépésre van szükség a kockázati csoportok és az egészségügyi dolgozók beoltásának ösztönzésére és ezáltal a szezonális influenza hatásának enyhítésére. Ezen ajánlás célja, hogy az EU mielőbb, de lehetőleg 2014/2015 telére elérje a WHO által ajánlott 75 %-os átoltottsági arányt az idősebb korosztályok körében. A 75 %-os célt – figyelembe véve az Európai Betegségmegelőzési és Járványvédelmi Központ (ECDC) által kiadott iránymutatást – lehetőség szerint ki kell terjeszteni a krónikus betegségben szenvedők kockázati csoportjára is.
(7)
A kockázati csoportok átoltottsági arányának növekedése egyúttal az általános átoltottsági ráták növekedését is jelentené, az egészségügyi dolgozókat is beleértve.
(8)
A változásokhoz szükséges első lépés az, hogy az egészségügyi ellátás valamennyi résztvevőjét, a kockázati csoportokat, az egészségügyi dolgozókat, az orvosokat, az egészségügyi vezetőket és politikai döntéshozókat nyilvános és szakmai figyelemfelkeltő kampányokkal tájékoztassák a szezonális influenza problémájáról. Az egészségügyi dolgozók figyelmét fel kell hívni arra a veszélyre, amellyel veszélyeztetettebb betegeiknek kell szembenézniük. Fel kell hívni a figyelmüket továbbá arra is, hogy felelősséggel tartoznak azért, hogy betegeiknek megfelelő tanácsot adjanak az oltással kapcsolatban.
(9)
Különösen fontos, hogy nemzeti szinten speciális és összehasonlítható adatokat gyűjtsenek a kockázati csoportok átoltottsági arányáról annak érdekében, hogy valamennyi tagállamban megfelelően lehessen értékelni a fennálló helyzetet. Ez idáig ilyen adatok nem álltak mindig rendelkezésre. Ezen adatok alapján a Bizottság és a tagállamok az egészségügy területén folytatott nemzetközi együttműködés meglévő csatornáin keresztül információt és bevált gyakorlatokat cserélhetnek harmadik országokkal.
(10)
Az Európai Betegségmegelőzési és Járványvédelmi Központ létrehozásáról szóló, 2004. április 21-i 851/2004/EK európai parlamenti és tanácsi rendelet (1) értelmében a Központ (ECDC) technikai és tudományos szakértelmével segíti a Bizottságot és a tagállamokat. Az ECDC emellett – az Európai Parlament és a Tanács 2119/98/EK határozata szerinti közösségi hálózat hatálya alá fokozatosan besorolandó fertőző betegségekről szóló, 1999. december 22-i 2000/96/EK bizottsági határozattal (2) összhangban – működteti a szezonális influenza felügyeletére kijelölt hálózatot. Az ECDC-nek ezért a szezonális influenza elleni oltással kapcsolatos tudományos szakértelmével segítenie kell a tagállamokat.
(11)
A szezonális influenza elleni oltás összefüggésében egyértelmű, hogy az uniós szinten összehangolt fellépés elősegíti azon célkitűzés megvalósítását, amely az idősebb korosztályok – WHO-ajánlás szerinti – 75 %-os átoltottságának elérését irányozza elő,
ELFOGADTA A KÖVETKEZŐ AJÁNLÁST:
1.
A Tanács arra ösztönzi a tagállamokat, hogy a szezonálisinfluenza-átoltottság növelése céljából fogadjanak el és hajtsanak végre – szükség szerint – nemzeti, regionális vagy helyi cselekvési terveket és politikákat annak érdekében, hogy mielőbb, de lehetőleg 2014/2015 telére elérjék az „idősebb korosztályok” és, amennyiben lehetséges, a 2. a) pontban említett többi kockázati csoport 75 %-os átoltottságát, amennyiben ez még nem történt meg. A Tanács arra ösztönzi a tagállamokat, hogy az egészségügyi dolgozók körében javítsák az átoltottsági arányt.
A cselekvési tervnek és a politikáknak figyelembe kell venniük a nemzeti szinten azonosított hiányosságokat, és meg kell szervezniük a 2. b) és c) pontban említett tevékenységeket.
2.
Az 1. pontban említett cselekvési tervek és politikák keretében a tagállamoknak érdemes:
a)
figyelembe venniük az „idősebb korosztályok” és a „kockázati csoportok” fogalmának az ECDC iránymutatása szerinti meghatározását;
b)
mérniük valamennyi kockázati csoport esetében az átoltottságot, továbbá elemezniük, hogy milyen okból nem kívánják beoltatni magukat egyes emberek;
c)
erősíteniük a szezonális influenzáról és influenzaoltásról szóló oktatást, képzést és információcserét az alábbiak szervezésével:
i.
tájékoztatók az egészségügyi dolgozók számára;
ii.
tájékoztatók a kockázati csoportok és családtagjaik számára az influenzával összefüggő kockázatokról és a megelőzéséről;
iii.
hatékony tájékoztatási intézkedések az átoltottság növelésével szembeni akadályok megszüntetése érdekében.
3.
A Tanács arra ösztönzi a tagállamokat, hogy önkéntes alapon tegyenek jelentést a Bizottságnak ezen ajánlás végrehajtásáról és különösen a kockázati csoportok körében elért átoltottsági arányról.
4.
A Bizottság felkérést kap arra, hogy a tagállamok által nyújtott adatok alapján rendszeresen tegyen jelentést a Tanácsnak ezen ajánlás végrehajtásáról.
5.
A Bizottság felkérést kap arra, hogy a kutatási keretprogramokon keresztül továbbra is támogassa az influenzakutatást.
Kelt Brüsszelben, 2009. december 22-én.
a Tanács részéről
az elnök
A. CARLGREN
(1)  HL L 142., 2004.4.30., 1. o.
(2)  HL L 28., 2000.2.3., 50. o.

Summary:
Szezonális influenza elleni oltás
Szezonális influenza elleni oltás
ÖSSZEFOGLALÓ AZ ALÁBBI DOKUMENTUMRÓL:
2009/1019/EU ajánlás a szezonális influenza elleni oltásról
MI AZ AJÁNLÁS CÉLJA?
              
Az ajánlás célja az Európai Unió (EU) országainak ösztönzése az egészségügyi intézkedések meghozatalára a szezonális influenza elleni küzdelemben.
FŐBB PONTOK
Kihívások
Az influenza vírusos eredetű, ragályos légúti fertőzés, amely a téli hónapokban okoz járványt. Súlyos, esetenként halálos kimenetelű szövődményekkel járhat.
A becslések szerint enyhe szezonális influenza esetén százezer lakosra átlagosan 8 haláleset jut. Ez a szám súlyosabb években akár 44-re is megnőhet.
Influenzajárvány esetén a kórházak és az orvosi szolgáltatások túlterheltté válhatnak. Ez a közvetlen (az orvosi és nem orvosi erőforrások használatából eredő) költségek és a közvetett (a termelékenység csökkenéséből és a munkából való távolmaradásból eredő) költségek megemelkedéséhez vezet.
Az oltások hatásossága és eredményessége
A szezonális influenza oltások révén csökkenthető. Szükség van a lakosság kockázati csoportjainak influenza ellen történő beoltására. Ezen túlmenően a logisztikai szempontokat – mint például az oltóanyagok szállítása és beadása – sem szabad alábecsülni a hatékony átoltottság nyújtása érdekében.
Fontos az uniós szinten történő fellépés annak érdekében, hogy megelőzzük egy újabb influenzavírus-törzs pandémiává válását, ahogy az 1918-ban, 1957-ben és 1968-ban történt.
Nemzeti tervek és stratégiák
Az ajánlás arra ösztönzi az uniós országokat, hogy nemzeti átoltottsági tervet vagy stratégiát fogadjanak el.
A cél a kockázati csoportok 75 %-os átoltottsága, lehetőleg 2014–2015 telére. A csoport meghatározását az Európai Betegségmegelőzési és Járványvédelmi Központ (ECDC) által közzétett iránymutatások tartalmazzák.
Az ajánlás arra ösztönzi az uniós országokat, hogy önkéntes alapon tegyenek jelentést az Európai Bizottságnak ezen ajánlás végrehajtásáról és különösen a kockázati csoportok körében elért átoltottsági arányról.
Tájékoztató kampányokra van szükség az egészségügyi dolgozók és a kockázati csoportba tartozók, valamint családjaik körében.
A Bizottság az uniós országoktól beérkezett információk alapján rendszeresen jelentést tesz a Tanácsnak az ajánlás végrehajtásáról.
Értékelés
Az ECDC által 2015-ben közzétett jelentés szerint minden uniós ország esetében szükség van az országok hozzáállásának újragondolására a célcsoportok szezonális influenza elleni átoltottságával kapcsolatos átfogóbb és pontosabb információk gyűjtése tekintetében.
Sürgeti az idősebb korosztályok átoltottsága nyomon követését nem végző uniós országokat az ilyen nyomonkövetési rendszerek bevezetésére, lehetővé téve a közegészségügyi szervezetek számára a haladásuk nyomon követését, valamint a nemzeti és uniós célkitűzések elérése útjában álló akadályok azonosítását.
A jelentés megjegyzi, hogy több ország biztosított információkat az átoltottsági arányokról az egészségügyi dolgozók és várandós nők tekintetében, valamint ajánlásokat javasol a magasabb átoltottsági arányok elérése és a nyomon követés javítása érdekében.
2015-ben a Bizottság magas szintű meghallgatást szervezett ebben a témában, kiemelve a betegségmegelőzés egyre nagyobb jelentőségét az egészségügyi kiadások keretén belül.
HÁTTÉR
              
További információkért lásd:
Oltás az Európai Bizottság honlapján.
FŐ DOKUMENTUM
            
A Tanács 2009/1019/EU ajánlása (2009. december 22.) a szezonális influenza elleni oltásról (HL L 348., 2009.12.29., 71–72. o.)
utolsó frissítés 30.01.2017